**Választási Elvek**

**a Pécsi Tudományegyetem Doktorandusz Önkormányzatának 2019. évi doktori iskolai küldött-választására**

**Választójog és mandátum**

**1.** A Pécsi Tudományegyetem (a továbbiakban: Egyetem) **minden aktív doktorandusz hallgatói jogviszonnyal rendelkező doktoranduszának és doktorjelöltjének** joga van ahhoz, hogy a doktori iskolai képviselők választásán **választó és választható** legyen.

**2.** Az Egyetem doktori iskolájának küldöttjét az Egyetem **adott doktori iskola doktoranduszai titkos szavazás útján közvetlenül választják egy évre.**

**3.** A megválasztott képviselő megbízatása a következő rendes választásig tart. **Jelen esetben 2020. november 1-jéig.**

**A választási szervek**

**4.** A választásokat egy legalább 3, jelenleg 5 tagból álló **Választási Bizottság bonyolítja le**.

**5.** A választásokkal kapcsolatban felmerülő valamennyi kérdésben a Választási Bizottság egyszerű többséggel dönt, ezzel egyidejűleg dönthet a választás felfüggesztéséről.

**6.** A Választási Bizottság **döntése ellen az érintett kifogással élhet** az Ellenőrző Bizottságnál a közléstől számított 5 munkanapon belül.

**7.** A választások törvényességi felügyeletét az Egyetem Rektora látja el, aki ezt a hatáskört átruházhatja bármely kijelölt személyre.

**A jelöltállítás**

**8.** A választáson való indulás **feltétele** a pályázati kiírásnak megfelelő **pályázat benyújtása a jelöltállítási időszakon belül.** A pályázatokat postai úton, tértivevényes formában kérjük eljuttatni a Pécsi Tudományegyetem Doktorandusz Önkormányzatának címére. A postára adási határidő megegyezik a mindenkori jelöltállítási időszak utolsó napjával.

Cím:

Pécsi Tudományegyetem Doktorandusz Önkormányzat

Pécsi Tudományegyetem Rektori Hivatal

(7622 Pécs, Vasvári Pál u. 4.)

A pályázatok személyesen is benyújthatók ügyeleti időben a Pécsi Tudományegyetem Doktorandusz Önkormányzatának Irodájában (Pécsi Tudományegyetem Doktorandusz Önkormányzat, Pécsi Tudományegyetem, Rektori Hivatal 218-as iroda (7622 Pécs, Vasvári Pál u. 4.)

Ügyeleti idő:

Hétfő – Péntek: 9:00-12:30

**9. A pályázatnak tartalmaznia kell:**

a) jelentkezési lapot;

b) a jelölt önéletrajzát;

c) a jelölt motivációs levelét;

d) a tanulmányi osztály által kiállított aktív hallgatói (doktorandusz/doktorjelölt) jogviszony-igazolást eredeti példányban és

e) az ajánlásgyűjtő ívet.

**10.** A választáson az a doktorandusz (doktorjelölt) válik **jelöltté**, aki – a választási bizottság által meghatározott formában – az adott doktori iskolában **választásra jogosult személyek 3%-ának, de *legalább három személynek az ajánlásával* rendelkezik**. **Az ajánlásgyűjtő ívet a doktori iskola pecsétjével hitelesíti.**

**11. A jelöltállítási szakaszban a választójogosultnak joga van közvetlenül és közvetetten, elektronikus úton (e-mail) ajánlani. *Az elektronikus úton történő ajánlás igazolása céljából az ajánlást tartalmazó e-mail a jelentkezés kötelező mellékletét képezi!***

**12. A jelöltállítási eljárás legalább három, legfeljebb öt munkanapig tart.** A jelöltállítási időszak kezdetét és végét a Választási Bizottság határozatban állapítja meg.

**13.** Amennyiben a jelöltállítási időszak lezártát követően valamely doktori iskolában nincs jelölt, a Választási Bizottság az adott doktori iskolában **új jelöltállítási eljárást írhat ki.**

**A kampány**

**14.** Kampánytevékenység kizárólag a választási bizottság által kijelölt kampányidőszakban végezhető.

**15.** Kampány során folytatható tevékenységekről és a plakátolás rendjéről a jelöltek etikai kódexben állapodnak meg. Az etikai kódex megsértése esetén kampánycsendsértésre vonatkozó szankciók alkalmazandók.

**16.** A kampánycsend megsértése miatt a Választási Bizottság által indított eljárás során a Választási Bizottság megállapítja a kampánycsendsértés tényét.

**17.** A szankció mértékének meghatározásánál köteles figyelembe venni a cselekmény választások végkimenetelére gyakorolt hatását és ennek függvényében dönthet

a) fegyelmi eljárás kezdeményezéséről;

b) választási eljárás megszüntetéséről, addigi eredményeinek megsemmisítéséről és új választás kiírásáról;

c) a választási eljárás megszüntetéséről, addigi eredményeinek megsemmisítéséről és új eljárás kiírásáról, az érintett jelölt új eljárásból történő kizárása mellett.

**18.** A Választási Bizottság az előző bekezdésben meghatározott intézkedéseket együttesen is alkalmazhatja.

**A szavazás**

**19.** A szavazás titkos, külön erre a célra elkészített, a Választási Bizottság, valamint a doktori iskola által ellenőrzött és hitelesített szavazólapon ***személyesen*** történik (**hiteles szavazólap**).

**20.** A szavazólapnak tartalmaznia kell:

a) „Szavazólap” feliratot,

b) a Doktori Iskola megnevezését,

c) a szavazási időszak megjelölését,

d) a jelölt nevét,

e) a jelölt neve melletti üres négyzetet,

f) a doktori iskola, annak hiányában a kari Tanulmányi Osztály vagy Dékáni Hivatal hivatalos pecsétjét, valamint

g) a szavazóknak szóló, a szavazás lefolyására vonatkozó tájékoztatást.

**21. A szavazás során csak az a doktorandusz (doktorjelölt) szavazhat, aki a doktori iskola által hitelesített listán szerepel és személyazonosságát arra alkalmas módon igazolja.**

**22.** Érvényesen szavazni csak a hivatalos szavazólapon szereplő jelöltre lehet.

**23.** A szavazólapok leadásához használandó választási urnát a doktori iskola biztosítja, azt egyik jelölt vagy a jelölthöz köthető személy sem biztosíthatja.

**24. A szavazás legalább három napig tart.** Ezt követően – amennyiben hitelesített hallgatói lista alapján egyértelműen megállapítható, hogy az érvényesen leadott szavazatok száma eléri a választás érvényességéhez szükséges számot –, a Választási Bizottság rendelkezhet a szavazás lezárásáról.

**25.** A választás a doktori iskola, vagy a Doktorandusz Önkormányzat által biztosított egyetemi helyiségben történhet. A Választási Bizottság az adott napi szavazást követően a lezárt választási urnát az Egyetem hivatalos helyiségében helyezi el.

**Az eredmény megállapítása**

**26. A szavazás lezárása után legkésőbb 3 munkanapon belül** a Választási Bizottság tagjai megszámlálják a szavazatokat – ideértve az érvénytelen szavazatokat is – és **megállapítják a szavazás eredményét**.

**27.** A választásról készült jegyzőkönyvnek tartalmaznia kell

a) az összes leadott szavazat számát, ennek a szavazásra jogosult hallgatók számához viszonyított százalékos arányát;

b) az összes érvényes szavazatok számát, ennek a szavazásra jogosult hallgatók számához viszonyított százalékos arányát;

c) jelöltekre leadott szavazatok számát, százalékos arányát;

d) a Választási Bizottság valamennyi tagjának aláírását;

e) a keltezést.

**Jogorvoslat**

**28.** A Választási Bizottságnak **a választás eredményét megállapító döntése ellen az érintett 5 napon belül kifogást nyújthat be a törvényességi felügyeletet ellátó szervhez**.

**29. A választás érvénytelen, ha**

a) a doktori iskola **nappali tagozatos hallgatóinak 25 %-ánál kevesebb doktorandusz szavazott**;

b) **az urnát** a szavazás időtartama alatt **felnyitották, vagy megrongálták**.

**30.** A választás érvénytelensége esetén új választást kell kiírni, amelynek lebonyolítására jelen szabályokat kell alkalmazni.

Kelt Pécsett, 2019. szeptember 20. napján

PTE DOK Választási Bizottság